**4. การวิจัยและพัฒนา**

 บริษัทฯ ให้ความสำคัญกับการวิจัย พัฒนา และนำเสนอผลิตภัณฑ์ใหม่ เพื่อตอบสนองความต้องการของลูกค้าและผู้บริโภค รวมทั้งบริษัทฯ ยังให้ความสำคัญกับการวิจัยและพัฒนาชิ้นส่วนเครื่องจักรที่เกี่ยวข้องกับการผลิตถุงยางอนามัย ซึ่งช่วยลดค่าใช้จ่ายในการออกแบบและพัฒนาชิ้นส่วนเครื่องจักรของบริษัทฯ และทำให้บริษัทฯ สามารถปรับเปลี่ยนกระบวนการผลิตเพื่อให้ผลิตถุงยางอนามัยได้หลากหลายมากขึ้น ซึ่งบริษัทฯ เชื่อว่าความสามารถในการวิจัยและพัฒนาเป็นการสร้างข้อได้เปรียบในการแข่งขันของบริษัทฯ และเป็นองค์ประกอบที่สำคัญของความสำเร็จ และการเติบโตอย่างยั่งยืนของบริษัทฯ

สำหรับปีบัญชีสิ้นสุดวันที่ 31 ธันวาคม 2556 2557 และ 2558 และสำหรับงวดเก้าเดือนสิ้นสุดวันที่ 30 กันยายน 2558 และ 2559 บริษัทฯ มีรายจ่ายในการวิจัยและพัฒนา ซึ่งสามารถสรุปได้ดังนี้

|   | **สำหรับปีบัญชีสิ้นสุดวันที่ 31 ธันวาคม** | **สำหรับงวด 9 เดือนสิ้นสุดวันที่ 30 กันยายน** |
| --- | --- | --- |
|   | **2556** | **2557** | **2558** | **2558** | **2559** |
|   | **ล้านบาท** | **ล้านบาท** | **ล้านบาท** | **ล้านบาท** | **ล้านบาท** |
| รายจ่ายในการวิจัยและพัฒนา | 1.4 | 0.2 | 6.1 | 3.5 | 8.0 |
| ที่มา: บริษัทฯ |

ปัจจุบันการวิจัยและพัฒนาของบริษัทฯ จัดทำโดยแผนกวิจัยและพัฒนา จำนวน 5 คน ร่วมกับพนักงานจากฝ่ายต่างๆ ได้แก่ แผนกควบคุมคุณภาพ แผนกประกันคุณภาพ แผนกวิศวกรรม เภสัชกร แผนกการผลิต และแผนกระบบบริหารคุณภาพ จำนวน 6 คน

 จากการวิจัยและพัฒนาอย่างต่อเนื่อง ทำให้ในปัจจุบันบริษัทฯ จัดได้ว่าเป็นผู้ผลิตถุงยางอนามัยที่สามารถผลิตถุงยางอนามัยได้หลากหลายที่สุดแห่งหนึ่งในโลก *(โปรดพิจารณารายละเอียดเพิ่มเติมในส่วนที่ 2.2 การประกอบธุรกิจ หัวข้อที่ 2.2.1.2 ธุรกิจรับจ้างผลิตถุงยางอนามัยและเจลหล่อลื่น (OEM))*

 นับแต่ปี 2542 ถึงปัจจุบัน บริษัทฯ ได้นำเสนอถุงยางอนามัยภายใต้เครื่องหมายการค้า OnetouchTM ที่หลากหลายอย่างต่อเนื่อง เพื่อตอบสนองความต้องการของลูกค้า ซึ่งสามารถสรุปได้ดังนี้

| **ปี** | **การพัฒนาผลิตภัณฑ์ของบริษัทฯ** |
| --- | --- |
| ปี 2542 | วันทัช มิกซ์ 3 ซึ่งเป็นถุงยางอนามัยชนิดผิวไม่เรียบ แบบปุ่ม และขีด ผนังไม่ขนาน |
| ปี 2544 | ถุงยางอนามัยวันทัช กลิ่นสตรอเบอร์รี่ |
| ปี 2545 | ถุงยางอนามัยวันทัช สวีททีน กลิ่นไลม์ กลิ่นมิกซ์ฟรุต และกลิ่นโคล่า1 |
| ปี 2547 | ถุงยางอนามัยวันทัช โกลด์ ซึ่งเป็นถุงยางอนามัยชนิดผิวเรียบและมีสารหล่อลื่น1 ถุงยางอนามัยวันทัชจอยส์ ชนิดผิวเรียบ ขนาด 49 มิลลิเมตร  |
| ปี 2548 | ถุงยางอนามัยวันทัช โซลูชั่น ซึ่งเป็นถุงยางอนามัยผิวเรียบ มีสารชะลอการหลั่ง |
| ปี 2550 | ถุงยางอนามัยวันทัช แฮปปี้ ซึ่งเป็นถุงยางอนามัยผิวเรียบ ผนังขนาน แบบบาง ขนาด 52 มิลลิเมตร และถุงยางอนามัยวันทัช แม๊กซ์ ดอท ซึ่งเป็นถุงยางอนามัยชนิดผิวไม่เรียบ แบบปุ่มใหญ่พิเศษ ผนังไม่ขนาน |
| ปี 2555 | ถุงยางอนามัยวันทัช อัลติมา ซึ่งเป็นถุงยางอนามัยชนิดผิวเรียบและบาง ขนาด 50.5 มิลลิเมตร |
| ปี 2556 | ถุงยางอนามัยวันทัช อินสไปรัล ซึ่งเป็นถุงยางอนามัยผิวเรียบ ปลายปิด แบบเกลียวถุงยางอนามัยวันทัช ออยส์พลัส ซึ่งเป็นถุงยางอนามัยผิวเรียบ ผนังขนาน มีสารหล่อลื่น มีสารหล่อลื่นมากเป็น 2 เท่า |
| ปี 2557 | ถุงยางอนามัยวันทัช จอยส์ ซึ่งเป็นถุงยางอนามัยขนาด 49 มม. ชนิดผิวเรียบ |
| ปี 2559 | ถุงยางอนามัยวันทัช ซีโร่ ซีโร่ ทรี 003 ซึ่งเป็นถุงยางอนามัยแบบบางพิเศษ 0.03 มิลลิเมตร  |

ที่มา: บริษัทฯ

หมายเหตุ 1 ปัจจุบัน บริษัทฯ ไม่ได้จำหน่ายถุงยางอนามัยวันทัช โกลด์ และถุงยางอนามัยวันทัช สวีททีน กลิ่นไลม์ กลิ่มมิกซ์ฟรุต และกลิ่นโคล่าแล้ว

 นอกจากนี้ บริษัทฯ มีนโยบายในการสนับสนุนบุคลากรของบริษัทฯ ในการฝึกทักษะและเพิ่มความรู้ด้านวิศวกรรมและเครื่องจักร เพื่อให้บริษัทฯ สามารถออกแบบและพัฒนาชิ้นส่วนเครื่องจักรที่ใช้ในการผลิตเพื่อให้บริษัทฯ สามารถปรับเปลี่ยนกระบวนการผลิตให้เหมาะสมต่อการผลิตถุงยางอนามัยของบริษัทฯ ทำให้ที่ผ่านมาบริษัทฯ สามารถออกแบบและพัฒนาเครื่องจุ่มขึ้นรูป (Dipping machine) ซึ่งสามารถผลิตถุงยางอนามัยแบบบางพิเศษ 0.03 - 0.038 มิลลิเมตรได้ นอกจากนี้ การที่บริษัทฯ สามารถออกแบบและพัฒนาชิ้นส่วนเครื่องจักรได้เองยังช่วยลดค่าใช้จ่ายในการนำเข้าชิ้นส่วนเครื่องจักรซึ่งทำให้บริษัทฯ มีข้อได้เปรียบด้านต้นทุนการผลิต